**PRAVILNIK**

**O STANDARDIMA KVALITETA UDŽBENIKA ZA OSNOVNU ŠKOLU**

(Objavljen u "Sl. glasniku RS", br. 46 od 19. maja 2023)

**Član 1.**

     Ovim pravilnikom propisuju se standardi kvaliteta koji se odnose na sadržaj, naučne, pedagoške, psihološke, etičke, metodičko-didaktičke, jezičke, estetske i tehničke zahtjeve koje treba da ispune udžbenici, udžbenički kompleti, priručnici i druga nastavna sredstva (u daljem tekstu: nastavno sredstvo) koja se primjenjuju u osnovnim školama u štampanom i/ili elektronskom obliku.

**Član 2.**

     (1) Nastavno sredstvo koje se koristi u osnovnim školama mora biti urađeno u skladu sa ovim standardima, usklađeno sa ciljem i zadacima osnovnog vaspitanja i obrazovanja definisanih Zakonom o osnovnom vaspitanju i obrazovanju (u daljem tekstu: Zakon), te ishodima propisanim nastavnim programom za određeni nastavni predmet.
     (2) Svrha donošenja standarda kvaliteta iz člana [1](http://www.podaci.net/_verzija33/rezultati.php#clan60000001). ovog pravilnika je unapređenje kvaliteta nastavnog sredstva i doprinos ostvarivanju cilja i zadataka osnovnog vaspitanja i obrazovanja definisanih Zakonom.
     (3) Standardi propisani ovim pravilnikom predstavljaju osnov za izradu nastavnog sredstva, donošenje stručne ocjene, tj. stručnih mišljenja recenzenata i mišljenja koja daje Republički pedagoški zavod.
     (4) Za svaki standard definisani su zahtjevi koji ih preciznije određuju i koji imaju veći stepen konkretnosti.
     (5) Ispunjenost standarda procjenjuje se prema tome da li su zadovoljeni svi propisani zahtjevi.
     (6) Nastavno sredstvo koje ne ispunjava sve standarde kvaliteta propisane ovim pravilnikom ne može biti odobreno za upotrebu.
     (7) Nastavno sredstvo može sadržavati elektronski dodatak koji pomaže učeniku u samostalnom savladavanju, provjeri i proširivanju znanja, vještina i stavova ili kao podsticaj za kreativan rad.
     (8) Nastavno sredstvo ne može da sadrži reklamne, komercijalne poruke bilo kojeg proizvođača ili proizvoda.

**Član 3.**

     (1) Standard 1 - Usklađenost sadržaja i obima nastavnog sredstva podrazumijeva da je sadržaj nastavnog sredstva usklađen sa nastavnim programom i ciljem vaspitanja i obrazovanja, a sljedeći zahtjevi da su ispunjeni:
     1) sadržaj nastavnog sredstva je urađen i usklađen sa nastavnim programom određenog predmeta za određeni razred s ciljem ostvarivanja ishoda definisanih nastavnim programom,
     2) sadržaji dati u nastavnom sredstvu su usklađeni sa nastavnim temama, objašnjavaju najvažnije pojmove, ideje, informacije i procese,
     3) nastavno sredstvo obezbjeđuje horizontalnu i vertikalnu povezanost sadržaja u okviru istog i drugih nastavnih predmeta,
     4) sadržaji u nastavnom sredstvu koji nisu propisani nastavnim programima doprinose ostvarivanju ciljeva i zadataka nastavnog predmeta i ne ometaju tok izlaganja ostalih sadržaja u nastavnom sredstvu,
     5) obim nastavnog sredstva je usklađen sa nastavnim programom za određeni nastavni predmet,
     6) sadržaji elektronskog nastavnog sredstva koji nisu predviđeni nastavnim programom za određeni nastavni predmet su posebno označeni, funkcionalno prate tok izlaganja u nastavnom sredstvu i cilj im je da dopune ili pojasne sadržaje koji odgovaraju nastavnom programu.
     (2) Standard 2 - Naučna utemeljenost sadržaja nastavnog sredstva podrazumijeva da je sadržaj nastavnog sredstva zasnovan na naučno provjerenim i opšteprihvaćenim teorijama i saznanjima, a sljedeći zahtjevi da su ispunjeni:
     1) sadržaji nastavnog sredstva zasnovani su na provjerenim i prihvaćenim naučnim teorijama, činjenicama, zaključcima, aktuelnim podacima i savremenim dostignućima iz oblasti za koju su namijenjeni,
     2) sadržaji dati u nastavnom sredstvu zasnovani su na prirodi znanja, metodologiji i načinu saznavanja u datoj disciplini,
     3) u nastavnom sredstvu koristi se međunarodni sistem mjera i jedinica,
     4) ukoliko se u nastavnom sredstvu navode nedokazane tvrdnje, jasno se ukazuje na to da nisu naučno provjerene.

**Član 4.**

     Standard 3 - Pedagoško-psihološka primjerenost nastavnog sredstva podrazumijeva da je nastavno sredstvo primjereno uzrastu i sposobnostima učenika i podstiče njihov razvoj, a sljedeći zahtjevi da su ispunjeni:
     1) nastavno sredstvo je u potpunosti primjereno razvojnim mogućnostima, saznajnim sposobnostima, predznanjima i obrazovnim potrebama učenika,
     2) nastavno sredstvo za učenike sa smetnjama u razvoju je primjereno određenim specifičnostima, saznajnim mogućnostima i obrazovnim potrebama učenika,
     3) nastavno sredstvo podstiče interesovanja za nastavni predmet/oblast, motiviše učenika, podržava samostalno i aktivno učenje, podstiče proširivanje i produbljivanje znanja,
     4) nastavno sredstvo doprinosi razvoju funkcionalnog znanja, podstiče aktivno učenje, upućuje na primjenu različitih strategija/stilova učenja i druge izvore znanja, podstiče kreativnost, inovativnost i razvoj kritičkog, logičkog i stvaralačkog mišljenja,
     5) nastavno sredstvo ukazuje na vezu sa svakodnevnim životom, njegovom primjenom i daljim učenjem,
     6) nastavno sredstvo upućuje na korišćenje različitih izvora i vrsta informacija,
     7) nastavno sredstvo doprinosi integraciji znanja, razvoju sistema pojmova i svih nivoa kognitivnih procesa,
     8) nastavno sredstvo ukazuje na vrijednosti pravde, istine, slobode, poštenja i lične odgovornosti.

**Član 5.**

     Standard 4 - Etički doprinos nastavnog sredstva podrazumijeva da nastavno sredstvo doprinosi razvoju sistema vrijednosti koji odgovara cilju i zadacima osnovnog vaspitanja i obrazovanja, a sljedeći zahtjevi da su ispunjeni:
     1) nastavno sredstvo odražava bogatstvo različitosti našeg društva, omogućava sticanje znanja o ravnopravnosti pojedinca i društvenih grupa, te promoviše pravo na različitost,
     2) nastavno sredstvo doprinosi razvoju i očuvanju nacionalnog i kulturnog identiteta, podržava tolerantan odnos prema drugim etničkim i vjerskim zajednicama, kao i manjinskim grupama, i ne sadrži diskriminatorne sadržaje i uvredljive nazive,
     3) u nastavnom sredstvu afirmišu se principi demokratije i ljudskih prava, poštuje se rodna ravnopravnost i jednakost i na prikladan način se koriste imenice za oba pola,
     4) nastavno sredstvo doprinosi formiranju pozitivnog odnosa prema radu, znanju, društvenoj solidarnosti, izgrađivanju pozitivnih međuljudskih odnosa,
     5) nastavno sredstvo je utemeljeno na naučnim standardima i principima savremene obrazovne prakse koji su važni za potpun i skladan razvoj ličnosti učenika; prenosi informacije na objektivan, kritički i pluralistički način, u skladu sa pravnim sistemom Republike Srpske i međunarodnim pravom.

**Član 6.**

     Standard 5 - Didaktičko-metodička struktura nastavnog sredstva podrazumijeva da je nastavno sredstvo strukturirano u skladu sa didaktičkim principima i metodikom nastavnog predmeta kojem je namijenjeno, a sljedeći zahtjevi da su ispunjeni:
     1) sadržaj nastavnog sredstva je strukturiran tako da ukazuje šta učenik treba da nauči i gdje i kako (uz pomoć kojih sredstava) može provjeriti svoje znanje;
     2) jasno je navedeno za koji nastavni predmet (predmetno područje), razred, godinu izučavanja, vrstu škole je nastavno sredstvo namijenjeno;
     3) koncepcijski pregled sadržaja, naslova, podnaslova je organizovan po jasnom principu i obezbjeđuje preglednost i lako snalaženje;
     4) nastavno sredstvo sadrži tematske cjeline koje imaju strukturalne komponente: uvod, koncepcijski prikaz sadržaja, funkcionalne cjeline (nastavne cjeline, nastavne teme i nastavni sadržaji), rječnik najvažnijih pojmova ili popis pojmova u zavisnosti od uzrasta učenika;
     5) uvodni tekst tematske cjeline upoznaje učenike sa njenim karakteristikama i onim što učenike očekuje u funkcionalnim cjelinama koje predstavljaju komponente te cjeline;
     6) nastavno sredstvo posjeduje logičku strukturu i kontinuitet u predstavljanju (ili prikazivanju) sadržaja, u kojem svaki dio teksta ima svoje mjesto i funkciju;
     7) funkcionalna cjelina programskih sadržaja sadrži strukturalne komponente: osnovni tekst i didaktičku aparaturu (izdvojene ključne riječi, primjere, naloge, rezimee ključnih ideja i poruka, ilustracije, šeme, mape, karte, grafikone i sl.);
     8) na kraju tematske cjeline nastavno sredstvo nudi mogućnost za procjenu, samoprocjenu i integraciju znanja;
     9) sadržaj u nastavnom sredstvu je tako izložen da se poštuju osnovni metodički principi i metodika nastave nastavnog predmeta / predmetnog područja za koji je namijenjen, a nastavno sredstvo namijenjeno učenicima sa smetnjama u razvoju ima metodički pristup primjeren njihovim obrazovnim mogućnostima i potrebama;
     10) pitanja i zadaci u nastavnom sredstvu su:
     1. logički povezani sa sadržajem,
     2. jasno formulisani, precizni, realno izvodljivi i adekvatni za primjenu različitih oblika i metoda rada,
     3. sa različitim funkcijama (uvođenje u nove sadržaje, shvatanje, analiza, povezivanje, utvrđivanje, provjera znanja, primjenjivanje),
     4. diferencirani po složenosti i primjereni su različitim nivoima znanja, sposobnostima i vještinama učenika;
     11) primjeri koji se navode u nastavnom sredstvu su raznovrsni, primjereni uzrastu učenika i u funkciji su boljeg predstavljanja i razumijevanja sadržaja;
     12) stručni termini i nepoznate riječi u nastavnom sredstvu su jasno istaknuti i objašnjeni na istoj stranici gdje se uvode (osim ako priroda predmeta ne zahtijeva drugačije);
     13) ukoliko uz nastavno sredstvo postoji dodatni didaktički materijal, on je usklađen sa sadržajem nastavnog sredstva i odgovara nastavnom programu, a ako je u elektronskom obliku, koristi prednosti tog medija prilikom prezentacije sadržaja i interaktivnosti;
     14) u nastavnom sredstvu za strane jezike svaka tema je praćena sa nekoliko audio-snimaka, koji su snimili izvorni govornici, a sadrži različite oblike snimljenog teksta (opis, dijalog, razgovor, intervju i sl.).

**Član 7.**

     Standard 6 - Jezik nastavnog sredstva podrazumijeva da je nastavno sredstvo pisano standardnim jezikom, a sljedeći zahtjevi da su ispunjeni:
     1) nastavno sredstvo poštuje jezičke norme i napisano je na srpskom književnom jeziku ijekavskog izgovora,
     2) nastavno sredstvo napisano je ćiriličkim ili latiničkim pismom,
     3) nastavno sredstvo za strane jezike napisano je na stranom jeziku za koji je namijenjeno i poštuje njegove jezičke norme,
     4) dužina i konstrukcija rečenica odgovaraju uzrastu učenika kojem je nastavno sredstvo namijenjeno,
     5) nastavno sredstvo podstiče razvoj jezičkih vještina u skladu sa prirodom nastavnog predmeta,
     6) tekst je jezički i stilski ujednačen,
     7) nastavno sredstvo ne može da sadrži materijalne, tehničke, pravopisne niti gramatičke greške,
     8) jezik je primjeren sadržaju nastavnog predmeta i na pravilan način se koristi stručna terminologija,
     9) strani izrazi, izuzev u nastavnom sredstvu za strane jezike, koriste se samo kada je neophodno,
     10) tekstovi u nastavnom sredstvu stranih jezika sadrže broj novih riječi i izraza koji se uvode po prvi put, primjereno uzrastu učenika i u skladu sa metodičkim principima nastave stranih jezika.

**Član 8.**

     Standard 7 - Estetske i tehničke karakteristike nastavnog sredstva podrazumijevaju da nastavno sredstvo ima estetske i tehničke karakteristike koje omogućavaju efikasnu i funkcionalnu upotrebu, a likovno-grafički zahtjevi doprinose boljem razumijevanju sadržaja i podstiču učenje, te da su sljedeći zahtjevi ispunjeni:
     1) u nastavnom sredstvu u štampanom obliku sadržaji su povezani u linearnu strukturu, dok su sadržaji u elektronskom obliku u obliku razgranate mrežne strukture koja omogućava bržu preglednost i interaktivnost,
     2) nastavno sredstvo u elektronskom obliku omogućava korišćenje na različitim uređajima kako bi se omogućila njihova upotreba putem (standardnih) elektronskih platformi ili aplikacija,
     3) dodatni audio i video materijal nastavnog sredstva treba da bude primjenljiv na različitim uređajima koji reprodukuju zvuk ili sliku,
     4) nastavno sredstvo namijenjeno učenicima sa smetnjama u razvoju je po pitanju tehničke opreme primjereno specifičnostima smetnje u razvoju učenika,
     5) formati nastavnog sredstva u štampanom obliku su A4 i B5 i skraćeni A4 i B5,
     6) papir na kojem se štampa nastavno sredstvo (knjižni blok) mora da bude voluminozni, ofsetni ili kunzdruk (u skladu sa funkcijom nastavnog sredstva), minimalne gramaže 70 g/m², dok se za korice koristi hromokarton ili kunzdruk sa plastifikacijom minimalne težine 250 g/m²,
     7) nastavno sredstvo u štampanom obliku mora da bude uvezano, a povezi koji se koriste su broširani i/ili klamovani, u zavisnosti od broja stranica,
     8) veličina slova za osnovni tekst odgovara uzrastu učenika i ne može biti manja od 12 pt, dok se za opise likovno-grafičkih priloga, karte, šeme, formule i drugo koriste fontovi iz porodice fontova koji odgovaraju fontu osnovnog teksta i ne mogu biti manji od 8 pt,
     9) štampa knjižnog bloka treba da bude urađena u određenoj boji (crno-bijelo i/ili kolor) u skladu sa zahtjevima i specifičnostima samog rukopisa, a korica treba da bude u boji 4/0, vanjska strana korica treba da bude ilustrovana, a unutrašnja strana da bude bijela,
     10) sadržaj nastavnog sredstva nalazi se na početku ili na kraju nastavnog sredstva, u zavisnosti od zahtjeva samog rukopisa, a označen je na pregledan način u cijelom nastavnom sredstvu,
     11) statički elementi (slike, grafike, ilustracije, fotografije, simboli i dr.) i dinamički elementi (multimedija, animacije, audio i video zapisi i dr.) su jasni, opisani nazivom i, prema potrebi, propratnim tekstom, a sve u skladu sa sadržajima u nastavnom sredstvu,
     12) količina i vrsta elemenata iz tačke 11) ovog člana doprinosi razumijevanju sadržaja i ne ometa pažnju učenika, te su izrađeni prema standardima struke i primjereni uzrastu učenika,
     13) grafička i likovna opremljenost nastavnog sredstva je usklađena sa sadržajem nastavnog sredstva, doprinosi njegovom boljem razumijevanju i razvija estetske vrijednosti kod učenika,
     14) elementi strukture nastavnog sredstva su likovno-grafički označeni na pregledan način i dosljedno u cijelom nastavnom sredstvu,
     15) nastavno sredstvo u elektronskom obliku je interaktivno, lako za korišćenje i omogućava samostalno učenje u skladu sa uzrastom i predznanjem učenika, te sadrži elemente za procjenu napredovanja učenika.

**Član 9.**

     Stupanjem na snagu ovog pravilnika prestaje da važi Pravilnik o standardima kvaliteta udžbenika za osnovnu školu ("Službeni glasnik Republike Srpske", broj 4/21).

**Član 10.**

     Ovaj pravilnik stupa na snagu osmog dana od dana objavljivanja u "Službenom glasniku Republike Srpske".
     Broj: 07.041/020-646/23
     8. maja 2023. godine, Banja Luka
     Ministar, Željka Stojičić, s.r.